Nariadenie Rady (ES) č. 2323/2003
zo 17. decembra 2003,
ktorým sa stanovujú čiastky podpory v sektore osív na hospodársky rok 2004/05
RADA EURÓPSKEJ ÚNIE,
so zreteľom na Zmluvu o založení Európskeho spoločenstva, najmä na jej článok 37,
so zreteľom na návrh Komisie,
so zreteľom na stanovisko Európskeho parlamentu [1],
so zreteľom na stanovisko Hospodárskeho a sociálneho výboru [2],
so zreteľom na stanovisko Výboru regiónov,
keďže:
(1) Článok 3 nariadenia Rady (EHS) č. 2358/71 z 26. októbra 1971 o spoločnej organizáii trhu so osivami [3]sa zrušil s účinnosťou od hospodárskeho roku 2005/06 nariadením Rady (EHS) č. 1782/2003 z 29. septembra 2003, ktorým sa stanovujú spoločné pravidlá pre schémy priamej podpory podľa spoločnej poľnohospodárskej politiky a určité schémy podpory pre farmárov [4]. Podľa toho by sa odlišne od článku 3 ods. 1 nariadenia (EHS) č. 2358/71 mala každá podpora na výrobu osív stanoviť výlučne na hospodársky rok 2004/05.
(2) Pretože situácia na trhu Európskej únie a jej predpokladaný vývoj nezaručujú výrobcom žiadny primeraný príjem, mala by sa podpora na výrobu poskytnúť na príslušný hospodársky rok.
(3) článok 3 ods. 2 nariadenia (EHS) č. 2358/71 požaduje, aby čiastky podpory na jednej strane odrážali potrebu zabezpečenia rovnováhy medzi požadovaným objemom výroby v spoločenstve a možnou výškou odbytu, a na druhej strane, cenami za tieto výrobky na trhoch tretích krajín.
(4) Uplatňovanie týchto kritérií vedie k tomu, aby sa podpory na hospodársky rok 2004/03 stanovili na čiastky uvedené v prílohe k tomuto nariadeniu,
PRIJALA TOTO NARIADENIE:
Článok 1
Odlišne od článku 3 ods. 1 nariadenia (EHS) č. 2358/71 sa v sektore osív na hospodársky rok 2004/05 stanovujú také čiastky podpory, ako je uvedené v prílohe k tomuto nariadeniu.
Článok 2
Toto nariadenie nadobúda účinnosť tretí deň po jeho uverejnení v Úradnom vestníku Európskej únie.
Toto nariadenie je záväzné vo svojej celistvosti a je priamo uplatniteľné vo všetkých členských štátoch.
V Bruseli 17. decembra 2003